नवम्बर-दिसम्बर में पांच राज्यों में विधानसभा चुनावों और समय पूर्व लोकसभा चुनाव के मद्देनजर भारतीय कम्युनिस्ट पार्टी (भाकपा) ने गठबंधन की संभावनाएं तलाशने का सिलसिला शुरू कर दिया है। दो महीने बाद जिन राज्यों में चुनाव होने हैं उनमें दिल्ली, मध्य प्रदेश, छत्तीसगढ़, राजस्थान और मिजोरम शामिल हैं। पार्टी की राष्ट्रीय कार्यसमिति की बैठक के बाद भाकपा के डिप्टी जनरल सेक्रेटरी एस. सुधाकर रड्डी और पार्टी के नेता डी. राजा ने रविवार को कहा कि चुनाव की घोषणा होने पर पार्टी अपनी रणनीति का खुलासा करगी। भारत-अमेरिकी परमाणु समझौते पर पारित प्रस्ताव में भाकपा ने यूपीए सरकार पर देश को गुमराह करने का आरोप लगाया। वाशिंगटन में परमाणु समझौते पर प्रधानमंत्री डॉ. मनमोहन सिंह द्वारा 25 सितम्बर को हस्ताक्षर करने की संभावना को देखते हुए पार्टी ने इस दिन को विरोध दिवस के तौर पर मनाने की घोषणा की है। कार्यसमिति ने उड़ीसा, कर्नाटक व मध्य प्रदेश में गिरााघरों और इसाई समुदायों निशाना बनाये जाने की घटनाओं के लिए आरएसएस को जिम्मेदार ठहराया। बिहार व असम में बाढ़ के लिए पार्टी ने संबंधित राज्य और केंद्र सरकार को जिम्मेवार ठहराया है। राजधानी दिल्ली में हुए बम विस्फोटों को पार्टी ने गुप्तचर संगठनों की नाकामी का परिणाम बताया है।